Mahatškalan suuri moskeija

Mahatškalan suuri moskeija (ven. Джума мечеть г. Махачкалы, Džuma metšet g. Mahatškaly) on moskeija Dagestanin tasavallan pääkaupunki Mahatškalassa, Etelä-Venäjällä. Se on Venäjän ja maantieteellisen Euroopan suurimpia moskeijoita. Moskeijan rakentaminen aloitettiin vuonna 1996 ja se vihittiin käyttöön vuonna 1997. Rakentajat tulivat Turkista ja mallina käytettiin Istanbulin Sinistä moskeijaa. Rakennus oli alun perin mitoitettu 6 000–7 000 rukoilijalle, mutta siihen sopi 8 000 rukoilijaa. Silti kävi ilmi, ettei moskeijassa tai sen pihalla ollut riittävästi tilaa perjantai- ja pyhärukousten runsaammille osallistujamäärille. Rakennusta päätettiin laajentaa keräysvaroin. Laajennusvaiheen rakennustyöt aloitettiin vuonna 2005 ja saatiin päätökseen vuonna 2007. Rakennuksen kapasiteetti kasvoi 15 000 ja jatkomuutosten jälkeen jo 17 000 rukoilijaan. Rakennuksen pohjakerros on miespuolisille rukoilijoille ja 2. kerros on varattu naisten rukous- ja lepotilaksi. Lähteet Aiheesta muualla Kuvia tai muita tiedostoja aiheesta Mahatškalan suuri moskeija Wikimedia Commonsissa Džuma metšet g. Mahatškaly (venäjäksi) (youtube.com)